ASSOSIAATIONEUVOSTON PÄÄTÖS N:o 3/98,

Euroopan yhteisöjen ja niiden jäsenvaltioiden sekä Puolan tasavallan välinen assosiaatio,

tehty 5 päivänä marraskuuta 1998,

Puolan osallistumista yhteisön kulttuurialan ohjelmiin koskevista ehdoista ja edellytyksistä (98/671/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Puolan välisestä assosiaatiosta tehdyn Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Puolan välisestä assosiaatiosta tehdyn Eurooppa-sopimuksen lisäpöytäkirjan, joka koskee Puolan osallistumista yhteisön ohjelmiin, ja erityisesti sen 1 ja 2 artiklan (2),

sekä katsoo, että

mainitun lisäpöytäkirjan 1 artiklan mukaisesti Puola voi osallistua yhteisön puiteohjelmiin, erityisohjelmiin, hankkeisiin ja muihin toimiin muun muassa kulttuurialalla, ja

mainitun lisäpöytäkirjan 2 artiklan mukaisesti assosiaationeuvosto päättää niistä ehdoista ja edellytyksistä, joilla Puola osallistuu 1 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Puola osallistuu Euroopan yhteisön Kaleidoskooppi-, Ariane- ja Rafael-ohjelmiin ehdoin ja edellytyksin, jotka vahvistetaan tämän päätöksen erottamattoman osan muodostavissa liitteissä I ja II.

2 artikla

Tätä päätöstä sovelletaan ohjelmien koko keston ajan.

3 artikla

Tämä päätös tulee voimaan sitä päivää seuraavan kuukauden ensimmäisenä päivänä, jona se tehdään.

Tehty Brysselissä 5 päivänä marraskuuta 1998.

Assosiaationeuvoston puolesta

W. SCHÜSSEL

Puheenjohtaja

(1) EYVL L 348, 31.12.1993, s. 2

(2) EYVL L 317, 30.12.1995, s. 35

LIITE I

PUOLAN TASAVALLAN OSALLISTUMISTA KALEIDOSKOOPPI-, ARIANE- JA RAFAEL -OHJELMIIN KOSKEVAT EHDOT JA EDELLYTYKSET

1. Puola osallistuu, jollei tässä päätöksessä toisin säädetä, kaikkiin Kaleidoskooppi-, Ariane- ja Rafael-ohjelmiin, jäljempänä "ohjelmat", sisältyviin toimiin niiden tavoitteiden, perusteiden, menettelytapojen ja määräaikojen mukaisesti, joista säädetään taide- ja kulttuuritoimintaa koskevasta Euroopan laajuisesta tukiohjelmasta, jäljempänä "Kaleidoskooppi", 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1), kirjan ja lukemisen alaa koskevasta kääntämisen kattavasta tukiohjelmasta, jäljempänä "Ariane", 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY (2) sekä kulttuuriperintöä koskevasta yhteisön toimintaohjelmasta, jäljempänä "Rafael", 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (3).

2. Vaatimukset täyttäviin puolalaisiin laitoksiin, järjestöihin ja henkilöihin sovelletaan samoja hakemusten jättämistä, arviointia ja valintaa koskevia ehtoja ja edellytyksiä kuin vaatimukset täyttäviin yhteisön laitoksiin, järjestöihin ja henkilöihin.

3. Ohjelmien yhteisöllisen ulottuvuuden varmistamiseksi Puolan ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelmien täytäntöönpanon yhteydessä ottaen huomioon toimien luonne, yksittäisen hankkeen osanottajien määrä ja toimintaan osallistuvien maiden määrä.

4. Puola suorittaa vuosittain Euroopan yhteisöjen yleiseen talousarvioon osuuden, jonka tarkoituksena on kattaa sen osallistumisesta ohjelmiin aiheutuvat kustannukset (katso liite II). Assosiaatiokomitealla on oikeus tarvittaessa tarkistaa tätä rahoitusosuutta.

5. Yhteisön jäsenvaltiot ja Puola tekevät voimassa olevien säännösten puitteissa kaikkensa helpottaakseen tämän päätöksen soveltamisalaan kuuluvaan toimintaan osallistuvien vaatimukset täyttävien henkilöiden vapaata liikkuvuutta ja oleskelua Puolassa ja yhteisön jäsenvaltioissa.

6. Puola ja Euroopan yhteisöjen komissio valvovat kumppanuuden perusteella jatkuvasti Puolan osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja arvioida ohjelmia Kaleidoskoopista, Arianesta ja Rafaelista tehtyjen päätösten (vastaavasti 8,8 ja 10 artikla) nojalla. Puola toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Puola kutsutaan kaikkia tämän päätöksen täytäntöönpanoa koskevista kysymyksistä järjestettyihin yhteensovittamista käsitteleviin kokouksiin ennen ohjelmakomiteoiden säännöllisiä kokouksia, sanotun kuitenkaan rajoittamatta Kaleidoskooppia koskevan päätöksen 5 artiklassa, Arianea koskevan päätöksen 5 artiklassa ja Rafaelia koskevan päätöksen 7 artiklassa tarkoitettujen menettelyjen noudattamista. Komissio ilmoittaa Puolalle näiden säännöllisten kokousten tulokset.

8. Ohjelmia koskevissa hakumenettelyissä, sopimuksissa, kertomuksissa ja muissa hallinnollisissa järjestelyissä käytetään jotakin yhteisön virallisista kielistä.

(1) EYVL L 99, 20.4.1996, s. 20

(2) EYVL L 291, 24.10.1997, s. 26

(3) EYVL L 305, 8.11.1997, s. 31

LIITE II

PUOLAN TASAVALLAN RAHOITUSOSUUS KALEIDOSKOOPISTA, ARIANESTA JA RAFAELISTA

1. Puolan rahoitusosuus kattaa:

- ohjelmista puolalaisille osallistujille suoritettavat avustukset tai muun rahoitustuen,

- Euroopan yhteisöjen komissiolle Puolan ohjelmiin osallistumisesta aiheutuvat hallinnolliset lisäkustannukset.

2. Ohjelmista puolalaisille edunsaajille maksettujen avustusten tai muun rahoitustuen yhteismäärä ei minkään varainhoitovuoden aikana saa ylittää Puolan rahoitusosuutta vähennettynä hallinnollisilla lisäkustannuksilla.

Jos Puolan Euroopan yhteisöjen yleiseen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin puolalaisten edunsaajien ohjelmista saamien avustusten ja muun rahoitustuen yhteismäärä, komissio siirtää ylijäämän seuraavaan talousarvioon ja vähentää vastaavan määrän Puolan seuraavan vuoden rahoitusosuudesta. Jos tällaista ylijäämää on jäljellä ohjelmien päättyessä, sitä vastaava määrä palautetaan Puolalle.

3. Kaleidoskooppi

Puolan vuotuinen rahoitusosuus on 266 284 ecua vuodesta 1998. Tästä määrästä 17 420 ecua käytetään kattamaan Puolan ohjelmaan osallistumisesta komissiolle aiheutuvat hallinnolliset lisäkustannukset.

4. Ariane

Puolan vuotuinen rahoitusosuus on 75 649 ecua vuodesta 1998. Tästä määrästä 4 949 ecua käytetään kattamaan Puolan ohjelmaan osallistumisesta komissiolle aiheutuvat hallinnolliset lisäkustannukset.

5. Rafael

Puolan vuotuinen rahoitusosuus on 326 804 ecua vuodesta 1998. Tästä määrästä 21 380 ecua käytetään kattamaan Puolan ohjelmaan osallistumisesta komissiolle aiheutuvat hallinnolliset lisäkustannukset.

6. Yhteisöjen yleiseen talousarvioon sovellettavaa varainhoitoasetusta sovelletaan myös Puolan rahoitusosuuden hallintoon.

Tämän päätöksen tultua voimaan ja kunkin vuoden alussa komissio lähettää Puolalle pyynnön maksaa sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina ja maksetaan komission ecumääräiselle pankkitilille.

Puola maksaa tämän päätöksen mukaisen osuutensa vuotuisista kustannuksista maksupyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Puola maksaa viivästyskorkoa maksamattomasta määrästä eräpäivästä lähtien. Viivästyskorko on sama kuin Euroopan raha-asiain yhteistyörahaston (ERYR) eräpäivän kuukautena ecumääräisiin toimiinsa soveltama korko korotettuna 1,5 prosenttiyksiköllä.

7. Puola maksaa edellä 3, 4 ja 5 kohdassa tarkoitetut hallinnolliset lisäkustannukset kansallisesta talousarviostaan.

8. Puola maksaa ohjelmiin osallistumisestaan aiheutuvista jäljellä olevista kustannuksista kolme prosenttia vuoden 1998 kansallisesta talousarviostaan, 13 prosenttia vuoden 1999 talousarviostaan ja 23 prosenttia vuoden 2000 talousarviostaan.

Jollei tavanomaisista Phare-ohjelmointimenettelyistä muuta johdu, loput 97 prosenttia, 87 prosenttia ja 77 prosenttia maksetaan Puolan vuosien 1998, 1999 ja 2000 Phare-kansallisista kannustusohjelmista, jos kyseiset budjettivarat ovat käytettävissä.